李德秀致政即席賦五言十韻用韻答之
作者：魏了翁
朝代：宋

paragraphs: 冬十有二月，朞三百六旬。
高懷局宇宙，良會惜參辰。
乘興訪安道，扣窗呼孔賓。
襲人薰蕙若，奪目爛犀珍。
風景乾吟筆，林花眩醉裀。
溪山逢舊識，水竹樂閒人。
歲籥逡巡換，春煒次第新。
撫時嗟易失，涉道渺無因。
循物探天運，冥心觀我身。
相期共無斁，不與迹同陳。